A Tanács 1211/2003/EK rendelete
(2003. július 7.)
a belső elnyomásra vagy terrorizmusra felhasználható felszerelések Burmába/Mianmarba való értékesítésének, szállításának és kivitelének tilalmáról, valamint az ebben az országban jelentős kormányzati tisztséget betöltő egyes személyek pénzkészleteinek befagyasztásáról szóló 1081/2000/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 301. cikkére,
tekintettel a Burmáról (Mianmar) szóló, 2003. április 28-i 2003/297/KKBP közös álláspontra [1] és a Burmáról (Mianmar) szóló 2003/297/KKBP közös álláspont végrehajtásáról szóló, 2003. június 20-i 2003/461/KKBP tanácsi határozatra [2],
tekintettel a Bizottság javaslatára,
mivel:
(1) A Tanács nagyfokú aggodalmának adott hangot a burmai (Mianmar) általános helyzet romlását illetően, különös tekintettel Aung San Suu Kyi és a Nemzeti Liga a Demokráciáért más tagjainak letartóztatására és az NLD irodáinak bezárására.
(2) Ezt szem előtt tartva, a 2003/461/KKBP határozat többek között előírja a fegyverekre és az ezekkel kapcsolatos eszközökre vonatkozó technikai képzés és segítségnyújtás tilalmának végrehajtását.
(3) A fegyverekre és az ezekkel kapcsolatos eszközökre vonatkozó technikai tanácsadás, segítségnyújtás vagy képzés tilalma a Szerződés hatálya alá tartozik. Ezért, a verseny torzulásának elkerülése érdekében, közösségi jogszabályra van szükség a Közösség területét illetően. E rendelet alkalmazásában az ilyen terület azon tagállamok területeit foglalja magába, ahol a Szerződést alkalmazni kell a Szerződésben megállapított feltételek alapján.
(4) Ezért ezt a tilalmat fel kell venni az 1081/2000/EK rendelet [3] által előírt intézkedések közé,
ELFOGADTA EZT A RENDELETET:
1. cikk
Az 1081/2000/EK rendelet a következőképpen módosul:
1. a következő cikkel egészül ki:
"1a. cikk
(1) A tagállamok közhatalmuk gyakorlásával kapcsolatos hatáskörének sérelme nélkül, tilos minden típusú fegyver és ezzel kapcsolatos eszköz - beleértve a lőfegyvereket és lőszereket, a katonai járműveket és felszereléseket, a katonai jellegű felszereléseket és az ezekhez való alkatrészeket - szállítására, gyártására, karbantartására és használatára vonatkozó technikai képzés és segítség nyújtása Burma (Mianmar) számára.
(2) Az (1) bekezdés nem alkalmazandó a kizárólag humanitárius vagy védelmi célokat szolgáló, halált nem okozó katonai felszerelésekre vonatkozó technikai képzésre és segítségnyújtásra.";
2. Az 5. cikk helyébe a következő szöveg lép:
"5. cikk
Tilos a kapcsolódó tevékenységekben való tudatos és szándékos részvétel, amelynek közvetlen vagy közvetett célja vagy eredménye az 1. és 1a. cikkben említett ügyletek és tevékenységek előmozdítása, vagy e rendelet rendelkezéseinek kijátszása."
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 7-én.